Zo zamóže so młodostny serbsce pisomnje derje zwuraznić, njeje dźensniši dźeń hižo tak samozrozumliwe. Chrystofer Wjenka to zamóže a dopokazuje to jako praktikant w redakciji Serbskich Nowin. W Konjecach bydlacy 16lětny chodźi na Budyski Serbski gymnazij a zmištruje runje tak kaž jeho sobuwuknjacy tuchwilu šulerski praktikum. „Za Serbske Nowiny sym so rozsudźił, dokelž rady pisam a so runočasnje za politiku zajimuju“, Chrystofer powěda. A tak wón tele dny wšědnje z dobrym serbskim prawopisom němskorěčne manuskripty do maćeršćiny přełožuje a wězo tež swójske artikle pisa, kaž we wudaću SN zawčerawšim tón wo putnikowanju dekanatneje młodźiny do Róžanta. Zo by swoje serbskorěčne znajomosće dale polěpšił, chce so Chrystofer wot přichodneho šulskeho lěta na Serbskim gymnaziju na wukonowym kursu serbšćiny wobdźělić.
Hižo dźesać lět Konječan na klawěrje hraje, na kotrymž so dźensa sam dale wukmanja. Nimo toho wón rady fotografuje, najradšo přirodne motiwy a portrety. A skónčnje angažuje so w dekanatnym kružku młodźiny.
szl_Latn ces_Latn